CELEX: 62020CJ0638
Rinviju għal deċiżjoni preliminari
Moviment liberu tal-persuni
Artikolu 45 TFUE
Ugwaljanza fit-trattament
Vantaġġi soċjali
Regolament (UE) Nru°492/2011
Artikolu 7(2)
Għajnuna finanzjarja għal studji fl-edukazzjoni ogħla fi Stat Membru ieħor
Rekwiżit ta’ residenza
Rekwiżit alternattiv ta’ integrazzjoni soċjali għall-istudenti mhux residenti
Sitwazzjoni ta’ student ċittadin tal-Istat li jgħatti l-għajnuna, residenti sa minn twelidu fl-Istat tal-istudji

It-talba għal deċiżjoni preliminari tirrigwarda l-interpretazzjoni tal-Artikolu 45 TFUE kif ukoll tal-Artikolu 7(2) tar-Regolament (UE) Nru 492/2011 tal-Parlament Ewropew u tal-Kunsill tal‑5 ta’ April 2011 dwar il-moviment liberu tal-ħaddiema fi ħdan l-Unjoni (
ĠU 2011, L 141, p. 1
).
Din it-talba tressqet fil-kuntest ta’ tilwima bejn MCM u ċ-Centrala studiestödsnämnden (il-Bord Svediż għal Finanzjament tal-Istudenti, l-Isvezja) (iktar ’il quddiem iċ-“CSN”) dwar id-dritt ta’ MCM li jingħata għajnuna finanzjarja mill-Istat Svediż sabiex isegwi studji fi Spanja.
Il‑kuntest ġuridiku
Id‑dritt tal‑Unjoni
L-Artikolu 7 tar-Regolament Nru 492/2011 jipprevedi, fil-paragrafi (1) u (2) tiegħu:
“1.   Ħaddiem ċittadin ta’ xi Stat Membru ma jistax, fit-territorju ta’ Stat Membru ieħor, ikun trattat b’mod differenti minn ħaddiema nazzjonali minħabba ċ-ċittadinanza tiegħu fir-rigward ta’ kwalunkwe kondizzjoni tal-impjieg u tax-xogħol, partikolarment fir-rigward ta’ paga, tkeċċija u jekk hu jisfa’ mingħajr xogħol, ingaġġ mill-ġdid jew impjieg mill-ġdid.
2.   Huwa għandu jgawdi l-istess vantaġġi soċjali u ta’ taxxa bħall-ħaddiema nazzjonali.”
Skont kliem l-ewwel paragrafu tal-Artikolu 10 ta’ dan ir-regolament:
“It-tfal ta’ ċittadin ta’ Stat Membru li hu jew kien impjegat fit-territorju ta’ Stat Membru ieħor għandhom ikunu ammessi għall-korsijiet edukattivi ġenerali, ta’ apprendistat u ta’ taħriġ professjonali ta’ dak l-Istat taħt l-istess kondizzjonijiet bħal ċittadini ta’ dak l-Istat, jekk dawn it-tfal ikunu qegħdin jgħixu fit-territorju tiegħu.”
Id‑dritt Svediż
Konformement mal-ewwel paragrafu tal-Artikolu 23 tal-Kapitolu 3 tas-Studiestödslag (1999:1395) (il-Liġi (1999:1395) dwar l-Għajnuna Finanzjarja għall-Istudji, iktar ’il quddiem il-“Liġi dwar l-Għajnuna Finanzjarja għall-Istudji”), id-dritt ta’ student li jirċievi għajnuna finanzjarja sabiex isegwi studji wara s-sekondarja barra mill-Isvezja huwa suġġett għar-rekwiżit li dan tal-aħħar ikun irrisjeda fl-Isvezja matul perijodu kontinwu ta’ mill-inqas sentejn matul l-aħħar ħames snin qabel it-talba għall-għajnuna (iktar ’il quddiem ir-“rekwiżit ta’ residenza”).
Il-Gvern jew l-awtorità maħtura minn dan tal-aħħar tista’ madankollu tadotta dispożizzjonijiet speċifiċi li jippermettu deroga mir-rekwiżit ta’ residenza u tipprevedi regoli addizzjonali li jirregolaw l-għajnuna finanzjarja mogħtija lill-istudenti li jattendu skola barra mill-pajjiż.
Għalhekk, il-Liġi dwar l-Għajnuna Finanzjarja għall-Istudji ġiet ippreċiżata permezz taċ-Centrala studiestödsnämndens föreskrifter och allmänna råd om beviljning av studiemedel (CSNFS 2001:1) (l-Istruzzjonijiet u pariri ġenerali għaċ-CSN dwar l-għoti ta’ finanzjament għall-istudji, iktar ’il quddiem l-“Istruzzjonijiet u l-pariri ġenerali għaċ-CSN”). Dawn l-istruzzjonijiet u pariri ġenerali jipprevedu, fl-Artikolu 6 tal-Kapitolu 12 tagħhom, li r-rekwiżit ta’ residenza previst fl-Artikolu 23 tal-Kapitolu 3 ta’ din il-liġi ma japplikax għal persuna li tissodisfa dan ir-rekwiżit meta hija bdiet tistudja barra mill-pajjiż billi bbenefikat minn għajnuna għall-istudji fis-sens tal-imsemmija liġi jew minn borża ta’ taħriġ għal studenti tal-PhD u li tkompli l-istudji tagħha mingħajr interruzzjoni filwaqt li tibbenefika minn din l-għajnuna. L-Artikolu 6 ta’ dan il-Kapitolu 12 jipprevedi li r-rekwiżit ta’ residenza lanqas ma japplika għal ċittadin Svediż li jissoġġorna barra mill-pajjiż għal raġunijiet ta’ mard jekk huwa rrisjeda preċedentement fl-Isvezja. Fl-aħħar, l-Artikolu 6b tal-imsemmi Kapitolu 12 jispeċifika li, jekk ċirkustanzi partikolari jkunu jiġġustifikaw dan, l-għajnuna għall-istudji tista’ tingħata lil student anki meta ma jkunx jissodisfa r-rekwiżit ta’ residenza.
Fil-każijiet speċifiċi fejn iqis li r-rekwiżit ta’ residenza ma huwiex kompatibbli mad-dritt tal-Unjoni, iċ-CSN għandu jidderoga minn dan ir-rekwiżit filwaqt li jeżiġi, min-naħa l-oħra, li l-persuna jkollha rabta mas-soċjetà Svediża. Għalhekk, iċ-Centrala studiestödsnämndens rättsliga ställningstaganden dnr 2013-113-9290 samt dnr 2014-112-8426 (l-Istruzzjonijiet Interni taċ-CSN Nru 2013-113-9290 u Nru 2014-112-8426) jipprevedu li r-rekwiżit ta’ residenza stipulat fl-ewwel paragrafu tal-Artikolu 23 tal-Kapitolu 3 tal-Liġi dwar l-Għajnuna Finanzjarja għall-Istudji ma huwiex impost, minħabba l-Artikolu 7(2) tar-Regolament Nru 492/2011, fuq il-persuni fl-Isvezja rrikonoxxuti bħala ħaddiema migranti jew membri tal-familja tagħhom miċ-CSN. Min-naħa l-oħra, dawn il-persuni, bl-eċċezzjoni tat-tfal, għandu jkollhom rabta mas-soċjetà Svediża sabiex tkun tista’ tingħata l-għajnuna finanzjarja għall-istudji.
It‑tilwima fil‑kawża prinċipali u d‑domanda preliminari
MCM, ċittadin Svediż, jirrisjedi sa minn twelidu fi Spanja.
Fix-xahar ta’ Marzu 2020, MCM ressaq quddiem iċ-CSN talba għal għajnuna finanzjarja sabiex isegwi studji universitarji fi Spanja. MCM indika li missieru, li huwa wkoll ċittadin Svediż, li jgħix u jaħdem fl-Isvezja sa mix-xahar ta’ Novembru 2011, kien eżerċita attività bħala ħaddiem migrant fi Spanja għal madwar 20 sena.
Iċ-CSN ċaħad it-talba għar-raġuni li MCM ma kienx jissodisfa r-rekwiżit ta’ residenza fl-Isvezja previst fl-ewwel paragrafu tal-Artikolu 23 tal-Kapitolu 3 tal-Liġi dwar l-Għajnuna Finanzjarja għall-Istudji u ma kien jissodisfa l-ebda wieħed mill-kriterji stabbiliti mid-dispożizzjonijiet ta’ deroga previsti fl-Artikoli 6, 6a u 6b tal-Kapitolu 12 tal-Istruzzjonijiet u l-pariri ġenerali għaċ-CSN, li abbażi tagħhom setgħet tingħatalu tali għajnuna. Barra minn hekk, hija qieset li MCM ma setax jinvoka dritt għal din l-għajnuna billi jibbaża ruħu fuq il-kwalità tiegħu ta’ membru tal-familja ta’ ħaddiem migrant, sa fejn issa missieru kien qiegħed jeżerċita attività professjonali fl-Isvezja, l-Istat Membru ta’ oriġini tiegħu, u ma kienx jissodisfa r-rekwiżit alternattiv ta’ integrazzjoni fis-soċjetà Svediża li jippermetti li ma jiġix applikat ir-rekwiżit ta’ residenza.
MCM ippreżenta rikors kontra din id-deċiżjoni quddiem l-Överklagandenämnden för studiestöd (il-Bord Nazzjonali ta’ Appell fil-qasam ta’ għajnuna finanzjarja għal studji, l-Isvezja), il-qorti tar-rinviju. Fl-osservazzjonijiet tiegħu, iċ-CSN ikkonferma l-evalwazzjoni tiegħu. Huwa indika wkoll li r-rifjut li MCM jingħata għajnuna finanzjarja għall-istudji seta’ jiddisswadi lil missieru milli jemigra lejn Spanja u, għaldaqstant, jikkostitwixxi ostakolu għall-moviment liberu ta’ missieru. Madankollu, huwa staqsa, f’dan ir-rigward, jekk is-sitwazzjoni inkwistjoni għadhiex taqa’ taħt id-dritt tal-Unjoni, peress li missier MCM, sa mill-2011, ma għadux iktar juża l-libertà tiegħu ta’ moviment bħala ħaddiem migrant. Huwa kellu wkoll dubji jekk ħaddiem migrant li mar lura lejn l-Istat ta’ oriġini tiegħu jistax jinvoka mingħajr limiti
ratione temporis
fir-rigward ta’ dan il-pajjiż il-garanziji li minnhom kemm huwa kif ukoll il-membri tal-familja tiegħu jibbenefikaw abbażi tar-Regolament Nru 492/2011.
Il-qorti tar-rinviju tesponi li l-għajnuna finanzjarja għall-istudji tista’ tingħata lil ċittadini Svediż u liċ-ċittadini ta’ Stati Membri oħra sabiex isegwu studji wara s-sekondarja barra mill-pajjiż.
Hija tfakkar li, konformement mal-ewwel paragrafu tal-Artikolu 23 tal-Kapitolu 3 tal-Liġi dwar l-Għajnuna Finanzjarja għall-Istudji, id-dritt għal tali għajnuna, li la jiddependi fuq id-dħul tal-ġenituri tal-applikant u lanqas fuq xi sitwazzjoni soċjali oħra, huwa suġġett għar-rekwiżit li l-istudent applikant ikun irrisjeda fl-Isvezja matul perijodu kontinwu ta’ mill-inqas sentejn matul l-aħħar ħames snin. Jekk ir-rekwiżit ta’ residenza ma jistax ikun issodisfatt, għajnuna tista’ madankollu tingħata meta jeżistu ċirkustanzi speċifiċi fis-sens tal-Artikolu 6b tal-Kapitolu 12 tal-Istruzzjonijiet u l-pariri ġenerali għaċ-CSN.
Il-qorti tar-rinviju tkompli tesponi li, konformement mal-Artikolu 7(2) tar-Regolament Nru 492/2011, ir-rekwiżit ta’ residenza ma huwiex impost fuq ħaddiema migranti u fuq il-membri tal-familja tagħhom. Madankollu, u bl-eċċezzjoni tal-każ fejn l-applikant huwa wild ta’ ħaddiem migrant, iċ-CSN jeżiġi, b’applikazzjoni tal-istruzzjonijiet interni tiegħu, rabta mas-soċjetà Svediża sabiex ikun jista’ jibbenefika mill-għajnuna finanzjarja għall-istudji.
Dik il-qorti tispeċifika li r-rekwiżit ta’ residenza lanqas ma japplika għal persuni, inklużi ċ-ċittadini Svediż, li ma jirrisjedux fl-Isvezja u li japplikaw għal għajnuna finanzjarja sabiex isegwu studji fi Stat Membru ieħor tal-Unjoni. F’dawn il-każijiet, iċ-CSN jissuġġetta l-għoti ta’ tali għajnuna għal rekwiżit ta’ rabta mas-soċjetà Svediża, billi jibbaża ruħu fuq is-sentenza tal-Qorti tal-Ġustizzja tat‑18 ta’ Lulju 2013, Prinz u Seeberger (
C‑523/11 u C‑585/11
,
EU:C:2013:524
, punt
).
Hija tistaqsi jekk rekwiżit relatat mal-eżistenza ta’ rabta mal-Istat Membru ta’ oriġini jistax jiġi impost fuq il-wild, residenti fl-Unjoni, ta’ ħaddiem migrant li telaq mill-Istat Membru ospitanti li fih huwa kien jeżerċita attività professjonali sabiex jgħix fl-Istat Membru ta’ oriġini tiegħu. Fil-fatt, skont dik il-qorti, tali rekwiżit jista’ jkun imur kontra l-Artikolu 7(2) tar-Regolament Nru 492/2011, u jiddisswadi lil ċerti ġenituri jew ġenituri futuri milli jeżerċitaw il-libertà ta’ moviment tagħhom bħala ħaddiema, fis-sens tal-Artikolu 45 TFUE.
Hija tqis li limitazzjoni tal-moviment liberu tal-ħaddiema għandha tkun tista’ tiġi ġġustifikata minn raġunijiet relatati mal-interessi finanzjarji tal-Istat Membru ta’ oriġini. Hija madankollu għandha dubji dwar jekk hemmx lok, f’dan il-każ, li tiġi applikata, b’analoġija, il-ġurisprudenza li tippermetti li jiġu ġġustifikati restrizzjonijiet għal-moviment liberu taċ-ċittadini fis-sens tal-Artikoli 20 u 21 TFUE.
Huwa f’dawn iċ-ċirkustanzi li l-Överklagandenämnden för studiestöd (il-Bord Nazzjonali ta’ Appell fil-qasam ta’ għajnuna finanzjarja għal studji) iddeċieda li jissospendi l-proċeduri quddiemu u li jagħmel lill-Qorti tal-Ġustizzja d-domanda preliminari li ġejja:
“Jista’ Stat Membru (il-pajjiż ta’ oriġini), fir-rigward tal-wild ta’ ħaddiem migranti li rritorna, minkejja l-Artikolu 45 TFUE u l-Artikolu 7(2) tar-Regolament [Nru] 492/2011, u b’teħid inkunsiderazzjoni tal-interessi baġitarji tal-pajjiż ta’ oriġini, jistabbilixxi rekwiżit li l-wild ikollu konnessjoni mal-pajjiż ta’ oriġini sabiex jagħti lil dan il-wild għajnuna finanzjarja għall-istudenti sabiex jistudja barra mill-pajjiż fl-Istat Membru l-ieħor tal-Unjoni Ewropea li fih il-ġenitur tal-wild ħadem preċedentement (il-pajjiż ospitanti), fejn
1)
wara li rritorna mill-pajjiż ospitanti, il-ġenitur tal-wild għex u ħadem fil-pajjiż ta’ oriġini għal mill-inqas tmien snin;
2)
il-wild ma akkumpanjax lill-ġenitur tiegħu lejn il-pajjiż ta’ oriġini, iżda baqa’ fil-pajjiż ospitanti sa mit-twelid, u
3)
[l-Istat Membru] ta’ oriġini jistabbilixxi l-istess rekwiżit ta’ konnessjoni [rabta] għal ċittadini oħra fil-pajjiż ta’ oriġini li ma jissodisfawx ir-rekwiżit ta’ residenza u li japplikaw għal għajnuna finanzjarja għall-istudenti għal studji barra mill-pajjiż f’pajjiż ieħor fl-Unjoni?”
Fuq id‑domanda preliminari
Permezz tad-domanda tagħha, il-qorti tar-rinviju tistaqsi, essenzjalment, jekk l-Artikolu 7 tar-Regolament Nru 492/2011 u l-Artikolu 45 TFUE għandhomx jiġu interpretati fis-sens li jipprekludu leġiżlazzjoni ta’ Stat Membru li tissuġġetta l-għoti, lill-wild ta’ persuna li telqet mill-Istat Membru ospitanti li fih hija ħadmet sabiex tmur lura tgħix fl-ewwel Stat Membru li tiegħu hija ċittadina, ta’ għajnuna finanzjarja intiża sabiex jiġu segwiti studji fl-Istat Membru ospitanti, għar-rekwiżit li l-wild ikollu rabta mal-Istat Membru ta’ oriġini, f’sitwazzjoni li fiha, minn naħa, il-wild jirrisjedi sa minn twelidu fl-Istat Membru ospitanti u, min-naħa l-oħra, l-Istat Membru ta’ oriġini jissuġġetta liċ-ċittadini l-oħra li ma jissodisfawx ir-rekwiżit ta’ residenza u li jitolbu tali għajnuna finanzjarja sabiex jistudjaw fi Stat Membru ieħor għar-rekwiżit relatat mal-eżistenza ta’ rabta.
Għandu jitfakkar li l-Artikolu 45 TFUE jipprojbixxi kull diskriminazzjoni, ibbażata fuq in-nazzjonalità, bejn il-ħaddiema tal-Istati Membri, f’dak li jirrigwarda l-impjieg, ir-remunerazzjoni u l-kundizzjonijiet l-oħra tax-xogħol. Barra minn hekk, peress li l-Artikolu 7(1) tar-Regolament Nru 492/2011 jikkostitwixxi biss l-espressjoni partikolari tal-imsemmi prinċipju ta’ nondiskriminazzjoni fil-qasam speċifiku tal-kundizzjonijiet tal-impjieg u tax-xogħol, dan għandu jiġi interpretat bl-istess mod bħal l-Artikolu 45 TFUE (sentenzi tal‑5 ta’ Diċembru 2013, Zentralbetriebsrat der gemeinnützigen Salzburger Landeskliniken,
C‑514/12
,
EU:C:2013:799
, punt
u l-ġurisprudenza ċċitata, kif ukoll tat‑12 ta’ Mejju 2021, CAF,
C‑27/20
,
EU:C:2021:383
, punt
).
Bl-istess mod, l-Artikolu 7(2) tar-Regolament Nru 492/2011, li jipprevedi li l-ħaddiem ċittadin ta’ Stat Membru jibbenefika, fit-territorju tal-Istati Membri l-oħra, mill-istess vantaġġi soċjali u fiskali bħall-ħaddiema nazzjonali, jirriproduċi, fil-qasam speċifiku tal-għoti ta’ vantaġġi soċjali, il-prinċipju ta’ ugwaljanza fit-trattament sanċit fl-Artikolu 45 TFUE (ara, f’dan is-sens, is-sentenzi tal‑20 ta’ Ġunju 2013, Giersch et,
C‑20/12
,
EU:C:2013:411
, punt
, kif ukoll tat‑2 ta’ April 2020, PF et,
C‑830/18
,
EU:C:2020:275
, punt
).
Il-kunċett ta’ “vantaġġ soċjali”, fis-sens tal-Artikolu 7(2) tar-Regolament Nru 492/2011, jinkludi l-vantaġġi kollha li, marbuta jew le ma’ kuntratt ta’ impjieg, huma ġeneralment irrikonoxxuti lill-ħaddiema nazzjonali, prinċipalment minħabba l-kwalità oġġettiva tagħhom ta’ ħaddiem jew minħabba s-sempliċi fatt tar-residenza tagħhom fit-territorju nazzjonali (sentenza tas‑6 ta’ Ottubru 2020, Jobcenter Krefeld,
C‑181/19
,
EU:C:2020:794
, punt
).
Konformement ma’ ġurisprudenza stabbilita, għajnuna mogħtija għal manteniment u t-taħriġ, bil-għan li jitkomplew l-istudji universitarji attestati minn kwalifika professjonali, tikkostitwixxi vantaġġ soċjali fis-sens ta’ din id-dispożizzjoni (ara, f’dan is-sens, is-sentenza tal‑10 ta’ Lulju 2019, Aubriet,
C‑410/18
,
EU:C:2019:582
, punt
u l-ġurisprudenza ċċitata).
F’dan il-każ, huwa paċifiku li l-benefiċċju inkwistjoni jikkostitwixxi vantaġġ soċjali fis-sens tal-Artikolu 7(2) tar-Regolament Nru 492/2011.
Madankollu, għandu jiġi enfasizzat li kemm mill-formulazzjoni tal-Artikolu 7 tar-Regolament Nru 492/2011, li jgħid li l-ħaddiem migrant ma jistax jiġi ttrattat b’mod differenti fit-territorju “tal-Istati Membri l-oħra”, kif ukoll minn dik tal-Artikolu 10 ta’ dan ir-regolament, li jgħid li ulied ħaddiem migrant għandhom jiġu ttrattati fit-territorju “ta’ Stat Membru ieħor” fl-istess kundizzjonijiet bħaċ-ċittadini ta’ dak l-Istat, jirriżulta li dawn l-artikoli huma intiżi li jipproteġu kontra d-diskriminazzjonijiet li l-ħaddiem migrant u l-membri tal-familja tiegħu jistgħu jaffaċċjaw fl-Istat Membru ospitanti.
Hekk kif osservat, essenzjalment, l-Avukat Ġenerali fil-punti 56 u 57 tal-konklużjonijiet tagħha, għalkemm il-ħaddiem migrant u l-membri tal-familja tiegħu jistgħu jinvokaw id-dritt għall-ugwaljanza fit-trattament fir-rigward tal-awtoritajiet tal-Istat Membru ospitanti, madankollu dan ma huwiex il-każ meta s-sitwazzjoni, li tista’ tikkostitwixxi diskriminazzjoni, tirrigwarda l-Istat Membru ta’ oriġini tal-ħaddiem.
Issa, fit-tilwima fil-kawża prinċipali, peress li d-dritt għall-ugwaljanza fit-trattament huwa invokat fir-rigward tal-awtoritajiet tal-Istat Membru ta’ oriġini, l-Artikolu 7 tar-Regolament Nru 492/2011 ma huwiex applikabbli.
Madankollu, minkejja l-fatt li s-sitwazzjoni inkwistjoni fil-kawża prinċipali ma taqax taħt il-kamp ta’ applikazzjoni tal-Artikolu 7 tar-Regolament Nru 492/2011, din is-sitwazzjoni għandha tiġi eżaminata fid-dawl tal-Artikolu 45 TFUE li mhux biss talli jipprojbixxi kull diskriminazzjoni bbażata fuq in-nazzjonalità bejn il-ħaddiema tal-Istati Membri, iżda wkoll kull miżura oħra li tista’ tikkostitwixxi ostakolu għall-moviment liberu tal-ħaddiema.
F’dan ir-rigward għandu jitfakkar li d-dispożizzjonijiet kollha tat-Trattat FUE dwar il-moviment liberu tal-persuni, kif ukoll dawk tar-Regolament Nru 492/2011, huma intiżi li jiffaċilitaw, għaċ-ċittadini tal-Istati Membri, l-eżerċizzju ta’ attivitajiet professjonali ta’ kwalunkwe natura fit-territorju tal-Unjoni u jipprekludu l-miżuri li jistgħu jqiegħdu fi żvantaġġ lil dawn iċ-ċittadini meta jkunu jixtiequ jeżerċitaw attività bħala persuna impjegata fit-territorju ta’ Stat Membru ieħor (sentenza tal‑10 ta’ Ottubru 2019, Krah,
C‑703/17
,
EU:C:2019:850
, punt
u l-ġurisprudenza ċċitata).
F’dan il-kuntest, iċ-ċittadini tal-Istati Membri għandhom, b’mod partikolari, id-dritt, li huma jiksbu direttament mit-Trattat, li jitilqu mill-Istat Membru ta’ oriġini tagħhom sabiex imorru fit-territorju ta’ Stat Membru ieħor u jirrisjedu fih, bil-għan li jeżerċitaw attività hemmhekk. Konsegwentement, l-Artikolu 45 TFUE jipprekludi kull miżura nazzjonali li tista’ tfixkel jew tagħmel inqas attraenti l-eżerċizzju, miċ-ċittadini tal-Unjoni, tal-libertà fundamentali ggarantita minn dan l-artikolu (sentenza tal‑10 ta’ Ottubru 2019, Krah,
C‑703/17
,
EU:C:2019:850
, punt
u l-ġurisprudenza ċċitata).
Fil-fatt, hekk kif fakkret l-Avukat Ġenerali fil-punt 47 tal-konklużjonijiet tagħha, l-Artikolu 45 TFUE jista’ jiġi invokat fil-konfront ta’ Stat Membru miċ-ċittadini rispettivi tiegħu f’dak li jirrigwarda l-miżuri li jistgħu jostakolaw jew jiddisswadu lil dawn iċ-ċittadini milli jitilqu mill-Istat ta’ oriġini tagħhom.
Fit-tilwima fil-kawża prinċipali, il-ħaddiem inkwistjoni, wara li telaq mill-Istat Membru ta’ oriġini tiegħu sabiex jaħdem fi Stat Membru ieħor u jirrisjedi hemmhekk mal-familja tiegħu, mar lura jgħix u jaħdem fl-Istat Membru ta’ oriġini tiegħu. Min-naħa l-oħra, wildu qatt ma rrisjeda f’dan l-aħħar Stat Membru, iżda jgħix sa minn twelidu fl-Istat Membru ospitanti. B’applikazzjoni tal-leġiżlazzjoni tal-Istat Membru ta’ oriġini, il-wild ta’ tali ħaddiem jista’ jingħata, minn dan l-aħħar Stat Membru, għajnuna finanzjarja sabiex isegwi studji fl-Istat Membru ospitanti biss jekk ikollu rabta mal-Istat Membru ta’ oriġini.
Fir-rigward tal-kwistjoni ta’ jekk tali leġiżlazzjoni tistax tfixkel jew tagħmel inqas attraenti l-eżerċizzju, mill-ħaddiem ikkonċernat, tal-libertà ta’ moviment tiegħu, libertà fundamentali ggarantita fl-Artikolu 45 TFUE, għandu jiġi osservat, hekk kif essenzjalment għamlet l-Avukat Ġenerali fil-punti 49 u 50 tal-konklużjonijiet tagħha, li, jekk dan il-ħaddiem ikun jixtieq jeżerċita din il-libertà, l-għoti ta’ għajnuna finanzjarja għall-istudji wara s-sekondarja barra mill-pajjiż ma tkunx tiddependi biss fuq l-għażliet tiegħu, iżda jkun jiddependi wkoll fuq għażliet tal-wild li huwa ser, eventwalment, ikollu u fuq suċċessjoni ta’ elementi futuri ipotetiċi u inċerti, jiġifieri b’mod partikolari li l-ħaddiem ikollu effettivament wild fil-ġejjieni, li wildu jagħżel li jibqa’ fl-Istat Membru ospitanti anki jekk il-ġenitur tiegħu jiddeċiedi li jmur lura lejn l-Istat Membru ta’ oriġini tiegħu, li wildu ma jkunx integrat fis-soċjetà tal-Istat Membru msemmi l-aħħar u li wildu jiddeċiedi, meta jiġi l-waqt, li jibda studji wara s-sekondarja.
Konsegwentement, tali sitwazzjoni, li hija msejsa fuq grupp ta’ ċirkustanzi li huma wisq inċerti u indiretti, ma hijiex ta’ natura li tinfluwenza l-għażla tal-ħaddiem li jeżerċita l-libertà ta’ moviment tiegħu u ma tistax titqies bħala li hija ta’ natura li tostakola l-moviment liberu tal-ħaddiema (ara, f’dan is-sens, is-sentenza tat‑13 ta’ Marzu 2019, Gemeinsamer Betriebsrat EurothermenResort Bad Schallerbach,
C‑437/17
,
EU:C:2019:193
, punt
u l-ġurisprudenza ċċitata).
Minn dak li ġie espost iktar ’il fuq jirriżulta li l-leġiżlazzjoni inkwistjoni fil-kawża prinċipali ma tistax tiġi kklassifikata bħala ostakolu għall-moviment liberu tal-ħaddiema, ipprojbita abbażi tal-Artikolu 45 TFUE.
Fid-dawl tal-kunsiderazzjonijiet kollha esposti iktar ’il fuq, ir-risposta li għandha tingħata għad-domanda magħmula għandha tkun li l-Artikolu 45 TFUE u l-Artikolu 7(2) tar-Regolament Nru 492/2011 għandhom jiġu interpretati fis-sens li dawn id-dispożizzjonijiet ma jipprekludux leġiżlazzjoni ta’ Stat Membru li tissuġġetta l-għoti, lill-wild ta’ persuna li telqet mill-Istat Membru ospitanti li fih hija ħadmet sabiex tmur lura tgħix fl-ewwel Stat Membru li tiegħu hija ċittadina, ta’ għajnuna finanzjarja intiża sabiex jiġu segwiti studji fl-Istat Membru ospitanti, għar-rekwiżit li l-wild ikollu rabta mal-Istat Membru ta’ oriġini, f’sitwazzjoni li fiha, minn naħa, il-wild jirrisjedi sa minn twelidu fl-Istat Membru ospitanti u, min-naħa l-oħra, l-Istat Membru ta’ oriġini jissuġġetta liċ-ċittadini l-oħra li ma jissodisfawx ir-rekwiżit ta’ residenza u li jitolbu tali għajnuna finanzjarja sabiex jistudjaw fi Stat Membru ieħor għar-rekwiżit relatat mal-eżistenza ta’rabta.
Fuq l‑ispejjeż
Peress li l-proċedura għandha fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi dwar l-ispejjeż. L-ispejjeż sostnuti għas-sottomissjoni ta’ osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux ikunu s-suġġett ta’ ħlas lura.

Għal dawn il-motivi, Il-Qorti tal-Ġustizzja (It-Tieni Awla) taqta’ u tiddeċiedi:

L-Artikolu 45 TFUE u l-Artikolu 7(2) tar-Regolament (UE) Nru 492/2011 tal-Parlament Ewropew u tal-Kunsill tal‑5 ta’ April 2011 dwar il-moviment liberu tal ħaddiema fi ħdan l-Unjoni,

għandhom jiġu interpretati fis-sens li:

dawn id-dispożizzjonijiet ma jipprekludux leġiżlazzjoni ta’ Stat Membru li tissuġġetta l-għoti, lill-wild ta’ persuna li telqet mill-Istat Membru ospitanti li fih hija ħadmet sabiex tmur lura tgħix fl-ewwel Stat Membru li tiegħu hija ċittadina, ta’ għajnuna finanzjarja intiża sabiex jiġu segwiti studji fl-Istat Membru ospitanti, għar-rekwiżit li l-wild ikollu rabta mal-Istat Membru ta’ oriġini, f’sitwazzjoni li fiha, minn naħa, il-wild jirrisjedi sa minn twelidu fl-Istat Membru ospitanti u, min-naħa l-oħra, l-Istat Membru ta’ oriġini jissuġġetta liċ-ċittadini l-oħra li ma jissodisfawx ir-rekwiżit ta’ residenza u li jitolbu tali għajnuna finanzjarja sabiex jistudjaw fi Stat Membru ieħor għar-rekwiżit relatat mal-eżistenza ta’rabta.

Firem
(
*1
)	Lingwa tal-kawża: l-Isvediż.